OG wil saak oor munisipale bestuursverslae teenstaanArgieffoto. (Foto: Michal Jarmoluk/Pixabay) Die ouditeur-generaal van Suid-Afrika (OG) is van voorneme om Sakeliga se hofaansoek om sy bestuursverslae van 154 probleemmunisipaliteite openbaar te maak, teen te staan. Hoewel dit, volgens Sakeliga, die OG se grondwetlike plig is om die bestuursverslae aan lede van die publiek bekend te maak, is dit nog nooit tevore gedoen nie. Die OG moet nou teen 24 Augustus ŉ antwoordende eedsverklaring in die saak indien, waarna Sakeliga verdere stappe sal doen om die saak tot verhoor te bring. Sakeliga het in Julie hofstukke by die Noord-Gautengse hooggeregshof in Pretoria ingedien om die OG te verplig om die betrokke dokumente openbaar te maak. Dit volg nadat die OG glo in Februarie geweier het om die verslae aan Sakeliga te lewer. Sakeliga voer in sy hofstukke aan dat die OG kragtens die Wet op Bevordering van Toegang tot Inligting (Paia) ŉ plig het om alle munisipale verslae openbaar te maak. Die bestuursverslae bevat inligting oor spesifieke gevalle van korrupsie, wanbesteding, bestuursgebreke, belastingverkwisting en ander onreëlmatighede, soos deur ouditspanne opgemerk. “Om die dokumente openbaar te maak kan ŉ nuwe tydvak vir aanspreeklikheid van staatsamptenare, rekenskap van belastinggeld en munisipale litigasie inlui,” het Piet le Roux, uitvoerende hoof van Sakeliga, destyds gesê. Sakeliga beplan om hierdie verslae te ontleed en aan sakekamers, burgerlike organisasies en die algemene publiek beskikbaar te stel om hulle by te staan in die hantering van staatsverval en die bevordering van groter plaaslike ekonomiese selfstandigheid.